ET Euroopa Liidu Teataja C 86/5

Teade WTO vaidluste lahendamise organi 28. juulil 2011 vastuvõetud otsuse kohta

2012/C 86/04

Teade avaldatakse vastavalt nõukogu määrusele (EÜ) nr 1515/2001 meetmete kohta, mida ühendus võib võtta pärast WTO vaidluste lahendamise organi aruannet dumpingu- ja subsiidiumivastaste meetmete kohta, (1) (edaspidi „WTO võimaldamismäärus”).

28. juulil 2011 võttis WTO vaidluste lahendamise organ (edaspidi „VLO”) vastu apellatsioonikogu aruande ja apellatsioonikogu aruandega muudetud hindamiskogu aruande juhtumi kohta „European Communities — Definitive Anti-Dumping Measures on Certain Iron or Steel Fasteners from China” (2) (Euroopa Ühendused: Lõplik dumpinguvastane meede teatavate Hiinast pärit rauast või terasest kinnitusdetailide kohta) (edaspidi „aruanded”).

Aruannetes jõuti muu hulgas järeldusele, et nõukogu määruse (EÜ) nr 1225/2009 (3) (edaspidi „algmäärus”) artikli 9 lõige 5 ei ole kooskõlas WTO dumpinguvastase lepingu artikli 6 lõikega 10, artikli 9 lõikega 2 ja artikli 18 lõikega 4 ning WTO lepingu artikliga XVI:4. Algmääruse artikli 9 lõikega 5 on ette nähtud, et mitteturumajanduslike riikide eksportivate tootjate suhtes, kellele ei ole võimaldatud turumajanduslikku kohtlemist vastavalt algmääruse artikli 2 lõike 7 punktile c, kehtib üleriigiline tollimaksumäär, välja arvatud juhul, kui kõnealused eksportijad tõendavad, et nende tegevus vastab individuaalse kohtlemise tingimustele, mis on kehtestatud algmääruse artikli 9 lõikes 5 (edaspidi „algmääruse artikli 9 lõiget 5 käsitlevad VLO järeldused”).

Käesoleva teate eesmärk on teatada osalistele, kuidas võetakse algmääruse artikli 9 lõiget 5 käsitlevaid VLO järeldusi arvesse seoses kehtivate dumpinguvastaste meetmetega. Aruannetes esitatud VLO järelduste rakendamist seoses nõukogu määrusega (EÜ) nr 91/2009 (4) käsitletakse eraldi teates.

Lisas on esitatud mittetäielik loetelu kehtivatest meetmetest, mida käesolev teade puudutab.

Komisjon soovitab kõigil mitteturumajanduslike riikide eksportivatel tootjatel, kes leiavad, et kõnealused meetmed tuleks vaadata läbi lähtuvalt aruannetes algmääruse artikli 9 lõike 5 õigusliku tõlgendamise kohta esitatud järeldustest, taotleda läbivaatamist WTO võimaldamismääruse artikli 2 alusel.

Liidu asjaomased institutsioonid võivad läbivaadatud meetmed sõltuvalt läbivaatamise järeldustest kehtetuks tunnistada, neid muuta või need säilitada. Läbivaatamist taotlevad isikud peaksid olema teadlikud sellest, et kui läbivaatamise tulemusel on vaja muuta nende suhtes kehtivaid meetmeid, siis võidakse meetmeid kas vähendada või tugevdada.

Kui läbivaatamine on algatatud, jätab komisjon endale õiguse see lõpule viia, isegi kui läbivaatamist taotlenud isik otsustab läbivaatamistaotluse tagasi võtta.

a) Eeldused kehtivate meetmete läbivaatamiseks

Komisjonil on aruannetest tulenevalt kavas kaaluda WTO läbivaatamismääruse alusel esitatud läbivaatamistaotlust, kui 1) taotluse esitajale ei võimaldatud algmääruse artikli 9 lõike 5 kohast individuaalset kohtlemist või 2) kui taotluse esitaja ei teinud dumpinguvastaste meetmete vastuvõtmiseni viinud uurimises koostööd ega taotlenud individuaalset kohtlemist, kartes algmääruse artikli 9 lõikest 5 tulenevat halduskoormust, või kuna ta leidis, et ta ei vasta algmääruse artikli 9 lõike 5 kõikidele kriteeriumidele.

b) Menetlus

Selleks et taotlus oleks nõuetekohane, peab selles olema esitatud

i) väide, et dumpinguvastased meetmed, mida taotleja Euroopa Liitu suunatud ekspordi suhtes kohaldatakse, põhinevad eespool punktis a nimetatud olukorral, ning

ii) teave uurimisperioodil Euroopa Liitu eksporditud koguse kohta ja selle perioodi ekspordihinnad ja võrdlus ELi dumpinguvastase algmääruse artikli 2 tähenduses, mille alusel määrati kehtiv dumpinguvastane tollimaks.

Juhul kui taotleja esialgse uurimisperioodi kohta esitatud ekspordiandmeid ei saa enam kasutada, sest esialgsest uurimisperioodist on möödunud liiga palju aega ja ekspordiandmeid ei saa kontrollida, uurib komisjon võimalust algatada nõuetekohaselt põhjendatud juhtudel hiljutist uurimisperioodi käsitlev läbivaatamine. Sellisel juhul peaksid andmed hõlmama vähemalt käesoleva teate avaldamisele eelnevat kuut kuud.

Igal juhul jääb alles algmääruse artikli 11 lõike 3 kohane õigus esitada vahepealse läbivaatamise taotlus.

Kõik kirjalikud läbivaatamistaotlused tuleb saata järgmisel aadressil:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË

Faks +32 22956505

E-post: TRADE-defence-complaints@ec.europa.eu

Komisjon käsitleb WTO võimaldamismääruse kohaseid läbivaatamistaotlusi mõistliku aja jooksul ja nõuetekohaselt põhjendatud taotluse saamise korral avaldab läbivaatamise algatamise kohta teate.

Vastavalt WTO võimaldamismääruse artiklile 3 ei oma ükski selle määruse kohaselt läbivaatamise järel võetav meede tagasiulatuvat mõju.

(1) EÜT L 201, 26.7.2001, lk 10.

(2) WTO, apellatsioonikogu aruanne, AB-2011-2, WT/DS397/AB/R, 15. juuli 2011. WTO, hindamiskogu aruanne, WT/DS397/R, 29. september 2010. Aruanded saab alla laadida WTO veebisaidilt aadressil: (http://www.wto.org/english/tratop_e/dispu_e/cases_e/ds397_e.htm).

(3) ELT L 343, 22.12.2009, lk 51.

(4) ELT L 29, 31.1.2009, lk 1.